Зыми емыщхь баритонхэр
ЦIыхум и гукъыдэжыр къэзыIэт, зыгъэгупсысэ къару хэлъщ макъамэм. Зэманыр нэхъ щыгугъу дыдэми абы цIыхубэм гугъэ яхилъхьэфу къадогъуэгурыкIуэ. Мы зэманым лIэужьыгъуэ куэду ар зэтепщIыкIами, дэтхэнэми егъуэт и гум нэхъ дыхьэн. АрщхьэкIэ а псом я лъабжьэу жыпIэу хъунущ класси-кэ макъамэр, зэи жьы мыхъур. Къэбэрдей-Балъкъэрым щыщ Молэ Артуррэ Бозий Зурабрэ классикэ макъамэм къыдэхъуами ярейуэ, ар псэкIэ зэрызыхащIэр ядыболъагъу. Абыхэм я макъым, я утыку итыкIэм теухуа тхыгъэхэр щхьэхуэ-щхьэхуэу ди газет напэкIуэцIхэм зыбжанэрэ къытехуащ.
Къэрал киноконцерт гъэлъэгъуапIэм иджыблагъэ абыхэм щата концертым къекIуэлIахэм уэрэджыIакIуэ-хэр ягу зэрыдыхьам шэч хэлъкъым.Пшыхьым щагъэзэщIащ Магомаев Муслим, Элвис Пресли сымэ я уэрэдхэм ящыщ куэд, апхуэдэуи, Накъыгъэм и 9-р къызэрыблагъэм къыхэкIыу, Хэку зауэшхуэм теухуа уэрэдхэри щIалэхэм жаIащ.
Дербенёв Леонид и псалъэхэр щIэлъу урыс композитор Зацепин Александр итхауэ щыта «Есть только миг» уэрэдыр игъэзэщIэн и пэ, Бозий Зураб жиIащ: «Уэрэдыр щызгъэзащIэкIэ, ар си псэм зэрызыхищIэмкIэ, сэ езым си гурыгъу-гурыщIэхэмкIэ абы къедаIуэхэм сазэрыдэгуэшэным сыхущIокъу. ЖысIэну уэрэдым къызэрыхэщщи, зэманыр, уеблэмэ зы напIэзыпIэр, зэрылъапIэр къыдгурыIуэн хуейщ. ИтIанэщ абыхэм мыхьэнэ яIэу къыщытхуэгъэсэбэпынур.
Молэ Артур, сыт щыгъуи хуэдэу, къехъулIэу пшыхьым щигъэзэщIащ Магомаев Муслим и уэрэдхэм ящыщ. ЩIалэхэм я пшыхьыр яхуигъэдэхащ КъБР-м щIыхь зиIэ и артисткэ, Музыкэ театрым и уэрэджыIакIуэ Мамбэт Мадинэ.
Пшыхьым къэкIуахэм ящыщ, Налшык къалэ дэт прогимназие №18-м пэщIэдзэ классхэм щезыгъаджэ Къундет Жаннэ концертыр къызэрыщыхъуам теухуауэ жи-Iащ: «Мы щIалитIым жаIэ уэрэдхэр сигу ирохь. Къапщтэмэ, Бозий Зураб республикэм щекIуэкI концертхэм мызэ-мытIэу сыщедэIуащи, си дежкIэ нэрылъагъущ зэфIэкI зиIэ уэрэджыIакIуэ абы къызэрыхэкIар. Музыкэ театрым щагъэува «Мадинэ» оперэм Къасым и ролыр щигъэзащIэу ар щызэхэсхам и макъым ситхьэкъуат. Апхуэдэ дыдэу «Севастопольский вальс» опереттэми узыIэпимышэнкIэ Iэмал имыIэу абы зыкъыщигъэлъэгъуащ. Молэ Артур классикэ концертхэм хэту седэIуащи, арие куэд къызэрехъулIэр узыгъэгуфIэщ. 2015 гъэм абы Магомаев Муслим и щIыхькIэ концерт и закъуэу итауэ щытащи, ари сигу ихужыркъым. Къапщтэмэ, Молэ Артуррэ Бозий Зурабрэ республикэм и уэрэджыIакIуэ нэхъ щIалэхэм ящыщу гугъэшхуэ уэзыгъэщI, профессионал жыхуаIэм хуэдэщ. Абыхэми адрей ди уэрэджыIакIуэ нэхъ пажэхэми я фIыгъэщ Музыкэ театрым щекIуэкI зы пшыхь блэдмыгъэкIыу дызэрыкIуэр».
БАГЪЭТЫР Луизэ.
